যুদ্ধে যেতে অস্বীকার করলে, প্রাণে মারার হুমকি দেওয়া হচ্ছে!

ওয়েব ডেস্ক : মোটা বেতনের চাকরির টোপ! তার ফাঁদে পড়ে রাশিয়ায় (Russia) গিয়েছিলেন ভারতীয় যুবক। কিন্তু অভিযোগ, রাশিয়াতে পা রাখতেই তাঁকে সেখান থেকে জোর করে পাঠানো হয় ইউক্রেনের (Ukraine) বিরুদ্ধে লড়তে। যা প্রকাশ্যে আসার পরেই চাঞ্চল্য ছড়য়েছিল। আর যুদ্ধ ক্ষেত্র থেকে সম্প্রতি একটি ভিডিয়ো বার্তা পাঠিয়েছেন ওই ভারতীয় যুবক। যেখানে তিনি তাঁর ভয়ঙ্কর অভিজ্ঞতার কথা তুলে ধরেছেন।

ওই যুবকের নাম মহম্মদ আহমেদ (Mohammed Ahmed)। তিনি ভিডিয়ো বার্তায় বলেছেন, ‘আমি সীমান্তবর্তী এলাকায় রয়েছি। এখানে এখন যুদ্ধ চলছে। আমরা ছিলাম মোট ২৫ জন। তার মধ্যে প্রাণ হারিয়েছেন ১৭ জন। তাঁদের মধ্যে ছিলেন একজন ভারতীয়ও। আমরা যুদ্ধে যেতে অস্বীকার করলে, প্রাণে মারার হুমকি দেওয়া হচ্ছে।’ সঙ্গে তিনি বলেছেন, যে এজেন্টের কারণে তিনি এখানে এসেছিলেন তাঁকে যেন ছাড়া না হয়। ইতিমধ্যে আহমেদকে ভারতে ফিরিয়ে আনতে বিদেশমন্ত্রী এস জয়শংকরকে (S Jaishankar) চিঠি দিয়েছেন স্ত্রী আফশা বেগম।

আরও খবর : ফের মাদক পাচারকারী জাহাজে বিমান হামলা আমেরিকার!

জানা গিয়েছে, মহম্মদ আহমেদ (Mohammed Ahmed) একটি চাকরি খুঁজছিলেন। এর পরেই মুম্বইয়ের এক এজেন্টের সঙ্গে সাক্ষাৎ হয় তাঁর। অভিযোগ, তিনিই রাশিয়ায় (Russia) মোটা বেতনের চাকরির টোপ দেন আহমেদকে। তার পরেই গত ২৫ এপ্রিল তিনি পৌঁছন পুতিনের দেশে। তবে রাশিয়ায় নামার পরেই তাঁকে জোর করে ইউক্রেনের বিরুদ্ধে যুদ্ধে পাঠানো হয় বলে অভিযোগ।

সম্প্রতি ভারতীয় দূতাবাসের তরফে জানানো হয়, মহম্মদ আহমেদের সমস্ত তথ্য রুশ সরকারের কাছে পাঠানো হয়েছে। তাঁকে দ্রুত ভারতে ফিরিয়ে আনা হবে বলেও জানানো হয়েছে। কিন্তু তার আগেই সে দেশ থেকে ভয়ংকর অভিজ্ঞতার কথা তুলে ধরলেন ভারতীয় ওই যুবক।

দেখুন অন্য খবর :